b'\n_START_ARTICLE_\nErich \xc3\x9cbelacker\n_START_PARAGRAPH_\nErich \xc3\x9cbelacker (19. lokakuuta 1899 \xe2\x80\x93 30. kes\xc3\xa4kuuta 1977) oli diplomi-insin\xc3\xb6\xc3\xb6ri ja autonsuunnittelija._NEWLINE_\xc3\x9cbelacker opiskeli Prahan teknillisess\xc3\xa4 korkeakoulussa konetekniikkaa. H\xc3\xa4nen professorinsa, tekniikan tohtori Rudolf D\xc3\xb6rfl huomasi \xc3\x9cbelackerin lahjakkuuden ja palkkasi \xc3\x9cbelackerin assistentikseen h\xc3\xa4nen valmistuttuaan. Samalla \xc3\x9cbelacker tutustui unkarilaisen P\xc3\xa1l J\xc3\xa1rayn tutkimustuloksiin aerodynamiikan saralla.\n_START_SECTION_\nTatran palveluksessa\n_START_PARAGRAPH_\nVuonna 1927 \xc3\x9cbelacker siirtyi teollisuuden palvelukseen Tatralle. H\xc3\xa4nen esimiehens\xc3\xa4 oli Tatran tekninen johtaja, Hans Ledwinka. Aluksi h\xc3\xa4n suunnitteli yhdess\xc3\xa4 Ledwinkan kanssa Tatra T57 -pikkuauton. Vuonna 1930 Ledwinka ja \xc3\x9cbelacker aloittivat uuden pikkuauton suunnitteluprojektin. Mukana kehitysty\xc3\xb6ss\xc3\xa4 oli my\xc3\xb6s Hans Ledwinkan poika, Erich Ledwinka. Ensimm\xc3\xa4inen Tatra V 570:n prototyyppi valmistui seuraavana vuonna. Auto oli takamoottorinen ja virtaviivaisesti muotoiltu._NEWLINE_Yrityksen johdossa kuitenkin ajateltiin virtaviivaisen muotoilun myyv\xc3\xa4n paremmin isommassa kokoluokassa, joten hankkeesta luovuttiin, ja aloitettiin uusi projekti. Tuloksena syntyi muotokielelt\xc3\xa4\xc3\xa4n vallankumouksellinen T77. Kun auto esiteltiin 5. maaliskuuta 1934 Prahan auton\xc3\xa4yttelyss\xc3\xa4, se aiheutti sensaation \xe2\x80\x93 mit\xc3\xa4\xc3\xa4n vastaavaa ei oltu aikaisemmin n\xc3\xa4hty. Autosta julkaistiin viel\xc3\xa4 parannettu versio T77A. T\xc3\xa4t\xc3\xa4 seurasi T87, jossa auton rakennetta oli yksinkertaistettu ja ajo-ominaisuuksia parannettu._NEWLINE_\xc3\x9cbelacker oli luonteeltaan jossain m\xc3\xa4\xc3\xa4rin omahyv\xc3\xa4inen ja ajautui riitoihin ty\xc3\xb6toveriensa kanssa. H\xc3\xa4n l\xc3\xa4hti Tatralta 1936 kun T87:n testit oli saatu p\xc3\xa4\xc3\xa4t\xc3\xb6kseen.\n_START_SECTION_\nToinen maailmansota ja vankeus\n_START_PARAGRAPH_\n\xc3\x9cbelacker sai paikan it\xc3\xa4valtalaisella autonvalmistajalla Steyrilla, jossa ty\xc3\xb6skenteli vuoteen 1941 asti. T\xc3\xa4m\xc3\xa4n j\xc3\xa4lkeen h\xc3\xa4n siirtyi Daimler-Benzille It\xc3\xa4vallan Bregenziin, jossa ty\xc3\xb6skenteli suihkumoottorien parissa. Toisen maailmansodan p\xc3\xa4\xc3\xa4tytty\xc3\xa4 1945 h\xc3\xa4net pid\xc3\xa4tettiin ja vietiin Pauhun, Ranskan Pyreneille internointileirille, johon oli koottu 125 saksalaista insin\xc3\xb6\xc3\xb6ri\xc3\xa4. \xc3\x9cbelacker tuomittiin natsien avustamisesta, mutta sai kuitattua rangaistuksensa suunnitteluty\xc3\xb6ll\xc3\xa4 Turbomecalla.\n_START_SECTION_\nBorgward\n_START_PARAGRAPH_\nNelj\xc3\xa4n vuoden pakkoty\xc3\xb6n j\xc3\xa4lkeen \xc3\x9cbelacker muutti L\xc3\xa4nsi-Saksaan, jossa sai paikan Borgwardilla. H\xc3\xa4n suunnitteli aluksi 3,6-litraisella moottorilla varustetun auton Yhdysvaltain markkinoita varten, mutta auto ei menestynyt. \xc3\x9cbelacker siirtyi johtamaan 80 hengen erikoissuunnitteluosastoa, joka suunnitteli kalustoa my\xc3\xb6s sotilask\xc3\xa4ytt\xc3\xb6\xc3\xb6n. \xc3\x9cbelacker johti osastoa kovalla k\xc3\xa4dell\xc3\xa4._NEWLINE_Monet 1950-luvun Borgwardeista, muun muassa Isabella Coup\xc3\xa9, oli muotoiltu \xc3\x9cbelackerin johdolla. Ajan hengen mukaisesti h\xc3\xa4n suunnitteli erilaisia futuristisia prototyyppej\xc3\xa4. N\xc3\xa4ist\xc3\xa4 merkitt\xc3\xa4vimp\xc3\xa4n\xc3\xa4 pidet\xc3\xa4\xc3\xa4n Borgward Traumwagenia, jonka muotokieless\xc3\xa4 voi n\xc3\xa4hd\xc3\xa4 yht\xc3\xa4l\xc3\xa4isyyksi\xc3\xa4 1930-luvun Tatrojen kanssa. Autossa oli alumiininen kori ja \xc3\x9cbelackerin itse suunnittelema 2,5-litrainen ja 130 hv tehoinen bokserimoottori. \xc3\x9cbelacker suunnitteli Borgwardille kokonaisen moottoriperheen, jossa sylinterien lukum\xc3\xa4\xc3\xa4r\xc3\xa4 vaihteli nelj\xc3\xa4st\xc3\xa4 kymmeneen. Vain osa n\xc3\xa4ist\xc3\xa4 eteni sarjavalmistukseen. Moottoreita k\xc3\xa4ytettiin Goliath 900- ja 1000 -malleissa sek\xc3\xa4 Lloyd Arabellassa. Subaru otti Arabellan 897-kuutioisen, nelisylinterisen bokserimoottorin oman moottorisuunnittelunsa pohjaksi._NEWLINE_Borgwardin erikoissuunnitteluosaston sotatarvikeprojekteihin kuului muun muassa 30 tonnin painoisen panssarivaunun suunnittelu. Vaunu kuitenkin h\xc3\xa4visi ominaisuuksissaan Leopard 1:lle, jonka Bundeswehr valitsi k\xc3\xa4ytt\xc3\xb6\xc3\xb6ns\xc3\xa4. Yrityksen ajauduttua konkurssiin 1961 \xc3\x9cbelackerin johtama kehitysosasto liitettiin Rheinstahl-Hanomagiin.'